Budapest Főváros XIII. Kerületi Önkormányzat Szociális, Egészségügyi és Művelődési Bizottsága

**2019. évre pályázatot hirdet**

**középiskolai tanulók nyelvtanfolyam költségeinek részbeni átvállalására**

*A pályázat általános célja a nyelvvizsgára történő felkészülés támogatása*

Pályázatot a XIII. kerület közigazgatási területen **bejelentett lakóhellyel rendelkező** és **életvitelszerűen itt élő** azon törvényes képviselő/gyám nyújthat be, akinek középiskolás gyermeke nyelvvizsga megszerzése céljából idegen nyelvi tanfolyamra beiratkozott vagy magántanárt vesz igénybe és ennek költsége veszélyezteti a család anyagi helyzetét.

Pályázat feltétele: pályázó vállalja, hogy a tanfolyam elvégzését követően középiskolás gyermeke hat hónapon belül nyelvvizsgát megkezdi és eredményes leteszi. Vállalja, hogy ha az első nyelvvizsgát követően, a második nyelvvizsga sikertelen, akkor a második nyelvvizsga napját követően a támogatás összegét 30 napon belül visszafizeti.

A pályázható támogatás összege a felkészülés költségének 80 %-a, legfeljebb 114 000,- Ft.

**A pályázati adatlap beszerezhető** Budapest Főváros XIII. Kerületi Polgármesteri Hivatal Szociális és Köznevelési Osztályon, a Hivatal ügyfélszolgálatán (1139 Budapest, Béke tér 1.), valamint kerületi fenntartású szociális intézményekben, továbbá számítógépes hálózaton is elérhető a www.bp13.hu weboldalon.

A pályázat 2019. augusztus 15. napjáig benyújtható, az előírt formanyomtatványon

Ha a döntésre történő előkészítés során a Szociális és Köznevelési Osztály ügyintézője hiányt észlel, a benyújtási határidőt követően írásbeli hiánypótlási felhívást küld határidő kitűzésével. A felhívási határidő eredménytelen eltelte esetén a pályázat érvénytelennek minősül, azaz érdemi elbírálás nélkül kizárásra kerül a pályázati eljárásból.

A pályázati döntéssel kapcsolatban jogorvoslatnak nincs helye.

A pályázatot a Szociális, Egészségügyi és Művelődési Bizottság a pályázat beérkezését követő - az előterjesztésre vonatkozó szabályok betartásával - soros ülésén bírálja el.

A nyertes pályázókkal, a Budapest Főváros XIII. Kerületi Önkormányzat **támogatási szerződést** köt. Amennyiben a támogatási szerződés a pályázati döntésről szóló értesítés kézhezvételétől számított 30 napon belül - a nyertes pályázónak felróható okból - nem jön létre, a döntés hatályát veszti.

**A pályázat benyújtása:**

**-** személyesen: a Budapest Főváros XIII. Kerületi Polgármesteri Hivatal Szociális és Köznevelési Osztályán, vagy a Hivatal Ügyfélszolgálatán lehet benyújtani ügyfélfogadási időben (1139 Budapest, Béke tér 1.)

- elektronikusan, scenelve: ph-szko@bp13.hu e-mail címre eljuttatva.

|  |
| --- |
| *Tisztelt Pályázó!**Kérem, figyelmesen olvassa el az alábbi adatvédelmi tájékoztatót!**Tájékoztatom, hogy pályázatának leadásával önkéntesen hozzájárul a személyes adatainak kezeléséhez. A megadott személyes adatait a pályázat elbírálása céljából kezeljük. A személyes adatokat az adatkezelő, nem hozza nyilvánosságra és gondoskodik azok törvény szerinti védelméről. Amennyiben Ön további személyes adatot is megad a fentiek szerint, úgy azokra vonatkozóan – ellenkező bizonyításig –az információszabadságról szóló 2011. évi CXII. törvény 6. § (6) szerinti hozzájárulását és amennyiben harmadik fél adatait is megadja, úgy a megadott személyes adatok előttünk történő feltárására az érintettől megfelelő felhatalmazással történő rendelkezését vélelmezzük.* |

Budapest, 2019. június „ ”

Takács Ferenc

elnök